**Programul Bursele stART**

* ghid de înscriere -

**SECTIUNEA 1. ORGANIZATORUL şi SPONSORUL**

Organizatorul programului Bursele stART (denumit în continuare generic „Programul”) este Asociația Școala de Valori (denumit în continuare generic „Organizatorul”) cu sediul în Str. Ion Nistor, nr. 2, Mezanin, ap.1, Sector 3, București, înregistrată în Registrul Asociațiilor și Fundațiilor nr. 27/04.03.2010, codul fiscal nr. RO26781002, având contul bancar nr. RO03BACX0000000940524000, Unicredit Tiriac Bank, Sucursala Bucureşti - Sfântul Gheorghe.

Sponsorul este Provident Financial România IFN SA, (denumit în continuare generic „Sponsorul”) societate cu personalitate juridică română, cu sediul în București, Calea Şerban Vodă, nr.133, Central Business Park, Corp D-E, et.1, Corp D, et. 2, sector 4, cod unic de înregistrare RO18346091, număr de înregistrare la Registrul Comerţului nr. J40/1682/2006, înregistrat în Registrul General al instituțiilor financiare nebancare al BNR cu nr. RG-PJR-41-010178, din data de 3 august 2007, cont bancar nr. RO76BACX0000000028840250, deschis la Unicredit Țiriac Bank.

Organizatorul se va ocupa de administrarea programului, comunicarea şi promovarea acestuia, primirea aplicaţiilor, organizarea procesului de înscriere, selecţia şi validarea beneficiarilor burselor, administrarea şi monitorizarea burselor în perioada ianuarie - decembrie 2018. Prelucrarea datelor în vederea desfăsurării Programului este înregistrată la Autoritatea Naţională de Supraveghere a Prelucrării Datelor cu Caracter Personal (ANSPDCP) în baza notificării nr. 27171/2013.

Programul se va derula conform prevederilor prezentului ghid de înscriere, obligatoriu pentru toţi participanţii. Organizatorul îşi rezervă dreptul de a modifica prevederile prezentului ghid de înscriere pe parcursul desfăşurării programului şi va aduce la cunoştinţa publicului modificările realizate, prin publicarea acestora pe siteul [www.scoaladevalori.ro/proiecte/burselestart](http://www.scoaladevalori.ro/proiecte/burselestart)

În urma încheierii perioadei de aplicare la proiectului Bursele stART, Organizatorul va realiza o listă a cadrelor didactice implicate în procesul de realizare și trimitere către Organizator a dosarelor potențialilor bursieri. Cadrele didactice care vor ocupa primele 5 locuri din această listă, vor fi premiate cu câte un voucher turistic, pentru susținerea și ajutorul oferite elevilor în demersul de înscriere în proiectul Bursele stART, ediția IV. Lista va fi ordonată în funcție de numărul de dosare în alcătuirea cărora s-au implicat cadrele didactice prezente pe listă, pe parcursul perioadei 20 septembrie - 24 noiembrie, conform exemplului următor:

1. Profesor X, implicat în realizarea și trimiterea unui număr de 12 dosare, și anume: dosar aplicant A1, dosar aplicant A2,... dosar aplicant A12;

2. Coordonator Y, implicat în realizarea și trimiterea unui număr de 9 dosare, și anume: dosar aplicant B1, dosar aplicant B2,... dosar aplicant B9.

Lista cadrelor didactice, precum și numele tuturor aplicanților în proiectul Bursele stART prin intermediul acestor cadre didactice va fi publicată pe site-ul scoaladevalori.ro/burselestart până la sfârșitul lunii decembrie, 2017.

În cazul în care există două sau mai multe cadre didactice care să fi fost implicați în realizarea și trimiterea aceluiași număr de dosare, departajarea se va realiza în funcție de numărul candidaților înaintați de aceste cadre didactice care au devenit și bursieri în cadrul proiectului Bursele stART, ediția IV.

**SECTIUNEA 2. ARIA DE DESFĂŞURARE A PROGRAMULUI**

Programul este organizat și se desfășoară pe întreg teritoriul României.

**SECTIUNEA 3. PERIOADA DE DESFĂŞURARE A PROGRAMULUI**

Programul se va desfăşura în perioada 1 ianuarie - 31 decembrie 2018. Data limită de completare şi trimitere a documentelor necesare participării la program este 24 noiembrie 2017, data poştei. Perioada de înscriere este 20 septembrie – 24 noiembrie 2017.

**SECTIUNEA 4. DREPTUL DE PARTICIPARE**

 Programul se adresează tuturor persoanelor fizice cu cetăţenie română, cu domiciliul stabil în România, care la începutul anului școlar 2017-2018 sunt încadrați la liceu în clasele a IX-a până la a XII-a, inclusiv, şi îşi desfăşoară activitatea artistică (desen, pictură, muzică) în România.

Prin participant, în sensul prezentului ghid de înscriere, se înţelege orice persoană fizică afiliată la un club de expresie artistică (desen, pictură, muzică) sau instituţie şcolară din România, care a obţinut premii la competiții naţionale şi/ sau internaţionale de arte.

Nu pot participa la program copiii membrilor şi ai angajaților Asociației Școala de Valori şi copiii angajaților Provident Financial România IFN SA.

**SECTIUNEA 5. BURSELE ŞI ACORDAREA ACESTORA**

Asociația Școala de Valori şi Provident Financial România IFN SA acordă burse sub forma sprijinului financiar, persoanelor care se înscriu în program şi care, ulterior, sunt selectate de către o comisie de specialitate, pe baza criteriilor stabilite de organizatori.

Un participant poate să obțină finanțare în valoare maximă de 2.200 de lei pentru participanţii înscrişi pentru una dintre secţiunile desen şi pictură și 4.400 de lei pentru participanţii înscrişi pentru secțiunea muzică. Sprijinul financiar se oferă pentru:

* achiziţia de materiale, instrumente, echipamente sau alte produse necesare pregătirii solicitantului în vederea obţinerii de performanţe în domeniul artistic (desen, pictură, muzică);
* acoperirea cheltuielilor necesare pentru participarea la concursuri naţionale, expoziţii și concerte;
* acoperirea cheltuielilor necesare pentru cursuri de perfecționare acreditate, într-una dintre cele trei arii de interes (desen, pictură, muzică).

Vor fi acordate burse în valoare maximă de 33.000 de lei pentru categoria desen, 33.000 de lei pentru categoria pictură și 66.000 de lei pentru categoria muzică.

**SECTIUNEA 6. MECANISMUL DE DESFĂŞURARE A PROGRAMULUI**

Participanţii în program vor trebui să completeze documentaţia de aplicare aferentă fiecarui tip de sponsorizare solicitată. Această documentaţie este disponibilă pe site-ul [www.scoaladevalori.ro/proiecte/burselestart](http://www.scoaladevalori.ro/proiecte/burselestart). Participanţii pot cere informaţii referitoare la program la adresa electronica burselestart@scoaladevalori.ro, care va funcţiona pe toată durata programului, şi la numărul de telefon: 0720.639.951 în zilele lucrătoare, între orele 10.00 - 17.00.

Dosarul de aplicare trebuie să conţină:

* **Formular de aplicare**;
* Declarația părintelui sau a reprezentantului legal – **Anexa 1**;
* Declaraţia de susţinere din partea unui profesor – **Anexa 2**;
* Tabel cu rezultatele obținute de participant în anul şcolar 2016 - 2017, în domeniul artistic pentru care doreşte bursa (**Anexa 3** și copiile diplomelor atașate la anexă sau liste de rezultate descărcate de pe site-urile oficiale ale concursurilor/ competiţiilor);
* Foaia matricolă pentru anul şcolar 2016 - 2017 cu notele participantului – eliberată de către secretariatul şcolii la care elevul învaţă ;
* Declaraţie pe proprie răspundere privind situaţia financiară a familiei - declaraţie pe proprie răspundere din partea părintelui sau a reprezentantului legal (nu mai mult de **1500 de lei net**/ membru de familie) – **Anexa 4**;
* Un **video demonstrativ** în care aplicantul își prezintă talentul în maximum 2 (două) minute. Acest material este obligatoriu pentru participanţii înscrişi la categoria muzică şi optional pentru cei înscrişi la categoriile pictură şi desen;
* Un **portofoliu** cu minimum 5 lucrări realizate de către participant, obligatoriu pentru cei înscrişi la categoriile pictură şi desen.

Un aplicant poate opta pentru o singură bursa. Copiile diplomelor se anexează tabelului în ordinea în care sunt menţionate în tabel. Vor fi considerate eligibile doar înscrierile care respectă condiţiilor menţionate în secțiunea nr. 6. Se consideră neeligibil dosarul care nu conține toate documentele cerute la secţiunea 6.

Pe prima pagină a dosarului de aplicare se vor menţiona următoarele date:

* numele participantului;
* numele reprezentantului legal al participantului și calitatea acestuia (părinte sau tutore);
* numărul de telefon;
* adresa de e-mail.

Dosarele de înscriere, însoţite de anexele completate, se trimit pe adresa de e-mail: burselestart@scoaladevalori.ro sau prin poştă sau curier într-un singur exemplar la adresa: Str. Ion Nistor, nr.2, Mezanin, ap.1, Sector 3, Bucuresti, Cod Poştal 030041. Pe plic se menționează: Pentru Programul Bursele stART.

Data limită de completare şi trimitere a întregii documentaţii este 24 noiembrie 2017, data poştei sau a primirii e-mail-ului de înscriere cu documentaţia solicitată.

Organizatorul nu îşi asumă responsabilitatea pentru dosarele de înscriere care nu au fost trimise în termenul specificat, precum şi pentru cele incomplete, ilizibile sau pierdute.

Rezultatele programului şi numele beneficiarilor burselor vor fi publicate pe site-ul [www.scoaladevalori/proiecte/burselestart](http://www.scoaladevalori/proiecte/burselestart) sau pe site-ul <https://www.provident.ro/despre-provident> , cel târziu la data de 29 decembrie 2017.

Persoanele care vor primi bursele (denumite în continuare generic – „Beneficiari”) vor fi anunţate în scris prin email despre rezultatul obţinut, nu mai târziu de 30 decembrie 2017.

**SECŢIUNEA 7. ACORDAREA BURSELOR**

Bursele vor fi acordate sub forma sprijinului financiar, pe baza unui contract de bursă, conform nevoilor specificate în dosarul de înscriere.

Organizatorul va trimite beneficiarilor, în perioada 3 – 6 ianuarie 2018, contractul de bursă, iar părintele sau reprezentantul legal al beneficiarului va trebui să semneze contractul şi să îl trimită până în 15 ianuarie 2018 (data poştei) la adresa organizatorului menţionată în prezentul ghid.

În cazul în care beneficiarii nu trimit contractul completat cu datele personale şi semnat conform termenului specificat, aceştia pierd orice drept asupra bursei obţinute şi nu vor primi nici un fel de despăgubiri.

Beneficiarii vor primi sprijinul financiar pe baza contractului semnat de ambele părţi, prin virament bancar, în contul bancar menţionat pe contractul returnat organizatorului, după cum urmează:

* 20 % din bursă se acordă lunar, în perioada 31 ianuarie – 31 decembrie 2018;
* 80 % din bursă se va acorda în baza documentelor justificative, în termen de 15 zile de la solicitarea plăţii, după ce a fost primită și validată previziunea de cheltuieli, împreună cu documentele justificative anexate (factură proformă).

Pe toată perioada programului, beneficiarii au obligativitatea de a se încadra în urmatoarele condiții de păstrare a bursei:

* Nota 10 la purtare;
* Media semestrială de minimum 8;
* Să fie înscris la școală și în clubul de artă pe toată perioada bursei;
* Să respecte planul validat de către Comisie şi cuprins în dosarul de aplicare prezentat în momentul înscrierii în program.

**SECTIUNEA 8. CONDIŢII DE VALIDITATE**

Condiţiile de validitate sunt următoarele:

* Participantul trebuie să îndeplinească condiţiile specificate în secţiunile 2, 3 şi 4 din prezentul ghid de înscriere;
* Participantul trebuie să întocmească dosarul de înscriere în program conform documentaţiei menţionate în secţiunea 6 din prezentul Ghid, în perioada de înscriere în program;
* Dosarul de înscriere trebuie să fie complet, respectiv să conţină toate documentele solicitate de organizator, menţionate la secţiunea 6 din prezentul ghid.

**SECTIUNEA 9. EVALUAREA ŞI VALIDAREA BENEFICIARILOR BURSELOR**

Evaluarea, selecţia şi validarea beneficiarilor burselor se va face pe baza îndeplinirii tuturor condiţiilor de validitate menţionate la secţiunea 8 din prezentul ghid de înscriere.

Dosarele valide vor fi evaluate de către o comisie de specialitate formată din personalităţi ale lumii artistice, profesori și practicieni care va acorda punctajul în funcţie de performanţele, respectiv situaţia socială a participanţilor. Lista beneficiarilor burselor va fi aprobată de către consiliul director al Asociației Școala de Valori și al Provident Financial România IFN SA.

**Decizia finală nu se motivează.**

**SECTIUNEA 10. ANGAJAMENTE, CONFIDENŢIALITATEA DATELOR**

Prin înscrierea în programul Bursele stART, participanţii confirmă luarea la cunoştintă a prevederilor prezentului ghid de înscriere şi îşi exprimă acordul în privinţa acestora. Înscrierea în program implică obligativitatea respectării prevederilor prezentului ghid de înscriere.

Organizatorul poate solicita părintelui sau reprezentantului legal al beneficiarilor burselor, acordul pentru ca el sau sponsorul să utilizeze, în mod gratuit, în diverse materiale tipărite, audio şi video, numele, prenumele, localitatea de reşedinţă, imaginea şi vocea beneficiarilor burselor. Pentru a-şi exprima acordul expres în acest sens, părintele sau reprezentantul legal al beneficiarului va semna o declaraţie în care vor fi cuprinşi termenii acestui acord. Organizatorul nu condiţionează participarea la program sau acordarea burselor de semnarea acestei declaraţii.

Organizatorul garantează confidenţialitatea datelor cu caracter personal ale participanţilor în acest program, colectarea datelor cu caracter personal menţionate în fişa generală de date (Punctul I): nume, prenume, locul şi data naşterii, numele părinţilor, adresa completă, număr de telefon, adresa de e-mail, fiind realizată exclusiv în scopul identificării exacte a participanţilor şi contactării beneficiarilor burselor în vederea acordării sponsorizării.

Participantul în program, în calitate de persoană vizată, are, conform Legii 677/2001, următoarele drepturi: dreptul la informare (art.12), dreptul la acces la date (art.13), dreptul la intervenţie asupra datelor (art.14), dreptul la opoziţie (art.15), dreptul de a nu fi supus unei decizii individuale (art.14) şi dreptul de a se adresa justiţiei (art.18).

Participanţii au dreptul la o solicitare, la cerere şi în mod gratuit, pentru confirmarea faptului că datele care îi privesc sunt sau nu sunt prelucrate de acesta şi au de asemenea, dreptul de a se opune în orice moment, din motive întemeiate şi legitime legate de situaţia lor particulară, ca datele care îi vizează să facă obiectul unei prelucrări, cu excepţia cazurilor în care există dispoziţii legale contrare.

Participanţii au dreptul de a solicita, printr-o cerere scrisă adresata organizatorului, ştergerea sau actualizarea datelor personale în conformitate cu prevederile Legii 677/2001. În vederea exercitării acestor drepturi, participantul va transmite o cerere scrisă, datată şi semnată către Asociația Școala de Valori, Str. Ion Nistor, nr.2, Mezanin, ap.1, Sector 3, Bucureşti, Cod Poştal 030041.

Participanții la program vor fi invitați la evenimente specifice organizate de sponsor pentru a-și pune talentul în valoare. Aceștia au dreptul să refuze participarea în momentul solicitării. Sponsorul se angajează să acopere toate costurile de transport, cazare și masa pentru participanți în cazul acceptării invitației dacă aceștia sunt din afara Bucureștiului.

**SECTIUNEA 11. FORŢA MAJORĂ**

Pentru scopul acestui ghid de înscriere, Forţa Majoră înseamnă orice eveniment care nu poate fi evitat, învins sau previzionat de către organizator şi a cărui apariţie îl pune pe acesta din urmă în imposibilitatea de a-şi îndeplini obligaţiile asumate prin ghid. În categoria acestor evenimente sunt incluse, fără a se limita la acestea: războaie, incendii, inundaţii, greve şi blocade, cutremure, alte catastrofe de orice fel, precum şi orice reglementare care poate apărea ulterior intrării în vigoare a Contractului şi care poate interzice sau modifica termenii Actului informativ etc.

Dacă o situaţie de forţă majoră, inclusiv imposibilitatea organizatorului din motive independente de voinţa sa, împiedică sau întârzie total sau parţial executarea prevederilor din prezentul ghid de înscriere şi continuarea programului, organizatorul va fi exonerat de răspunderea privind îndeplinirea obligaţiilor sale pentru perioada în care această îndeplinire va fi împiedicată sau întârziată. Dacă organizatorul invocă forţă majoră, este obligat să comunice participanţilor la program, în termen de 5 zile de la apariţia cazului de forţă majoră, existenţa acestuia.

**SECTIUNEA 12. LITIGII**

În cazul unor litigii apărute între organizator şi participanţii în program, acestea vor fi soluţionate pe cale amiabilă.

Dacă nu este posibilă rezolvarea litigiilor pe cale amiabilă, părţile implicate în litigiu vor înainta litigiul spre soluţionare instanţelor competente române de la sediul organizatorului.

**SECTIUNEA 13. GHIDUL PROGRAMULUI**

Ghidul de înscriere în programul Bursele stART va fi publicat pe site-ul www.scoaladevalori.ro/proiecte/burselestart, începând cu 20 septembrie 2017.